Resolution fra Den Administrative Kommission

af 27. juni 2002

om indsættelse af Rådets forordning (EF) nr. 1399/1999, Europa-Parlamentets og Rådets forordning (EF) nr. 1386/2001 og Kommissionens forordning (EF) nr. 89/2001 og (EF) nr. 410/2002 i bilag II til aftalen mellem Det Europæiske Fællesskab og dets medlemsstater på den ene side og Det Schweiziske Forbund på den anden side om fri bevægelighed for personer

(2002/C 160/02)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

ud fra følgende betragtninger:

(1) Fællesskabet og dets medlemsstater og Schweiz har indgået en aftale om fri bevægelighed for personer(1) (aftalen), som blev underskrevet den 21. juni 1999.

(2) Denne aftale trådte i kraft den 1. juni 2002.

(3) I henhold til artikel 8 i aftalen fastlægger de kontraherende parter samordningen af socialsikringssystemerne, især med henblik på at sikre:

a) ligebehandling

b) fastsættelse af den lovgivning, der finder anvendelse

c) sammenlægning af alle tidsrum, der i de forskellige nationale lovgivninger tages i betragtning med henblik på at indrømme og opretholde retten til ydelser og på beregning heraf

d) betaling af ydelser til personer, der har bopæl på de kontraherende parters område

e) gensidig administrativ bistand og samarbejde mellem myndigheder og institutioner.

(4) I bilag II til aftalen anføres specielt Rådets forordning (EØF) nr. 1408/71 og (EØF) nr. 574/72 som ajourført ved Rådets forordning (EF) nr. 118/97(2) samt senere forordninger med ændring heraf, herunder Rådets forordning (EF) nr. 307/1999 af 8. februar 1999(3).

(5) Forordning (EØF) nr. 1408/71 og (EØF) nr. 574/72 er siden blevet ændret ved forordning (EF) nr. 1399/1999(4), forordning (EF) nr. 1386/2001(5), forordning (EF) nr. 89/2001(6) og (EF) nr. 410/2002(7).

(6) I Fællesskabet trådte disse ændringer i kraft således: forordning (EF) nr. 1399/1999 den 1. september 1999, forordning (EF) nr. 1386/2001 den 1. september 2001, forordning (EF) nr. 89/2001 den 7. februar 2001 og forordning (EF) nr. 410/2002 den 25. marts 2002.

(7) Det var ikke muligt at indsætte de seneste forordninger i bilag II til aftalen, inden den blev underskrevet den 21. juni 1999.

(8) En afgørelse fra det blandede udvalg om indsætning af forordning (EF) nr. 1399/1999, forordning (EF) nr. 1386/2001 og Kommissionens forordning (EF) nr. 89/2001 og (EF) nr. 410/2002 i bilag II til aftalen kan først vedtages, efter at aftalen er trådt i kraft.

(9) Ændringer til bilag II til aftalen er kun bindende for en kontraherende part efter vedtagelse af en afgørelse i det blandede udvalg.

(10) I bestemmelserne i forordning (EØF) nr. 1408/71 og (EØF) nr. 574/72 er der fastlagt en koordinering af medlemsstaternes socialsikringsordninger; ved at anføre disse bestemmelser i bilag II til aftalen er Det Schweiziske Forbund også omfattet af denne koordinering.

(11) For at virkeliggøre målene i denne aftale er det i artikel 16, stk. 1, i aftalen fastlagt, at de kontraherende parter træffer alle nødvendige foranstaltninger med henblik på at sikre, at de rettigheder og forpligtelser, som svarer til dem, der er indeholdt i de EF-retsakter, som der henvises til, anvendes i deres indbyrdes forbindelser.

(12) En samtidig anvendelse af forskellige koordineringsbestemmelser vil ikke kun øge det administrative arbejde og forsinke afgørelser vedrørende ansøgninger om tildeling af ydelser, men også i nogle tilfælde gøre det næsten umuligt at beregne ydelsens beløb; endvidere vil det komplicere samarbejdet mellem institutionerne betragteligt.

(13) Den komplicerede og tekniske karakter af koordineringen af de kontraherende parters sociale sikringsordninger kræver anvendelse af fælles og ensartede bestemmelser inden for de kontraherende parters område.

(14) En effektiv og sammenhængende koordinering mellem de kontraherende parter af de sociale sikringsordninger er derfor af afgørende betydning, hvis målene i aftalen skal virkeliggøres.

(15) Af hensyn til de personer, der er dækket af artikel 8 i aftalen, skal ovennævnte problemer løses; men såfremt dette ikke er muligt at gennemføre, skal virkningerne heraf begrænses så meget som muligt -

VEDTAGET FØLGENDE RESOLUTION:

1. Den Administrative Kommission anbefaler, at forordning (EF) nr. 1399/1999 og forordning (EF) nr. 1386/2001 samt forordning (EF) nr. 89/2001 og (EF) nr. 410/2002 indsættes i bilag II til aftalen så tæt som muligt på aftalens ikrafttrædelsesdato.

2. Den Administrative Kommission anbefaler endvidere, at det fastlægges, at når ovennævnte bestemmelser indsættes i bilag II til aftalen, skal bestemmelserne her anvendes fra den dato, hvor aftalen træder i kraft.

Udfærdiget i Bruxelles, den 27. juni 2002.

Carlos García de Cortázar y Nebreda

Formand for Den Administrative Kommission

(1) EFT L 114 af 30.4.2002, s. 1.

(2) EFT L 28 af 30.1.1997, s. 1.

(3) EFT L 38 af 12.2.1999, s. 1.

(4) EFT L 164 af 30.6.1999, s. 1.

(5) EFT L 187 af 10.7.2001, s. 1.

(6) EFT L 14 af 18.1.2001, s. 16.

(7) EFT L 62 af 5.3.2002, s. 17.